b'\n_START_ARTICLE_\nMeretseger\xc4\x97\n_START_PARAGRAPH_\nMeretseger\xc4\x97 (taip pat Mertseger\xc4\x97, Merseger\xc4\x97, Mereseger\xc4\x97) \xe2\x80\x93 Egipto deiv\xc4\x97 kobros pavidalu. Vaizduota kaip \xc5\xbeiedais susirangiusi kobra, kobra moters galva arba kartais net trigalv\xc4\x97 kobra \xe2\x80\x93 su kobros, moters ir peslio galvomis. Ypa\xc4\x8d retai buvo vaizduota ir moters fig\xc5\xabra. Kartais buvo tapatinama su Hatore (Vakar\xc5\xb3 deive) ar net Ptachu (buvusiu kap\xc5\xb3 statytoj\xc5\xb3 glob\xc4\x97ju). Jos kultas gyvavo tik T\xc4\x97b\xc5\xb3 apylink\xc4\x97se ir po vis\xc4\x85 Egipt\xc4\x85 nei\xc5\xa1plito._NEWLINE_Meretseger\xc4\x97s vardas rei\xc5\xa1kia Mylinti tyl\xc4\x85 (mr \xe2\x80\x93 meil\xc4\x97, besibaigianti moteri\xc5\xa1kos gimin\xc4\x97s gal\xc5\xabne -t; sgr \xe2\x80\x93 ramyb\xc4\x97) ir prad\xc5\xbeioje ji buvo dykumos pavoj\xc5\xb3 suasmeninimas. Kadangi jos vardo pirmas skiemuo toks pats kaip piramid\xc4\x97s, prad\xc4\x97ta laikyti, kad ji gyvena al-Kurno, piramid\xc4\x97s formos kalno, esan\xc4\x8dio \xc5\xa1alia Karali\xc5\xb3 sl\xc4\x97nio, vir\xc5\xa1\xc5\xabn\xc4\x97je. Senov\xc4\x97je pats kalnas vadintas jos vardu ir ji buvo jo personifikacija. Pati deiv\xc4\x97 taip pat vadinta ir Dehenet Imentet (Vakar\xc5\xb3 vir\xc5\xa1\xc5\xabn\xc4\x97)._NEWLINE_Tik\xc4\x97ta, kad ji saugo faraon\xc5\xb3 kapus nuo pl\xc4\x97\xc5\xa1ik\xc5\xb3. Kartu ji buvo kap\xc5\xb3 statytoj\xc5\xb3, gyvenusi\xc5\xb3 Deir al-Medinoje, glob\xc4\x97ja, ta\xc4\x8diau bausdavo (geldama arba apakindama gyvat\xc4\x97s nuodais) tuos, kurie nusikalsdavo. Tod\xc4\x97l kaimo gyventojai stat\xc4\x97 jai skirtas \xc5\xa1ventyklas ir stelas. Viena didesni\xc5\xb3j\xc5\xb3 \xc5\xa1ventykl\xc5\xb3 buvo \xc4\xaf pietus nuo Deir al-Madinos prie kaln\xc5\xb3 tako \xc4\xaf Karalieni\xc5\xb3 sl\xc4\x97n\xc4\xaf. Meretseger\xc4\x97s kultas spar\xc4\x8diai nunyko po 21 dinastijos, kai faraonus liautasi laidoti Karali\xc5\xb3 sl\xc4\x97nyje.'